**Ohjeet tuhkanluovutusta varten**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Valtakunnalliset ohjeet krematorion ylläpitäjälle tuhkanluovutuksessa*

**Taustaa**

Hautaustoimilaki 7 luku 18 § Tuhkan luovuttaminen ja 19 § Tuhkan hautaaminen tai sijoittaminen muulla tavoinei tarkkaan määrittele aikaa tuhkanluovutuksesta tuhkanhautaamiseen. Luovutuskäytäntöjen yhtenäistämiseksi ja aluehallintoviraston ehdotuksesta on asiasta valmisteltu nämä valtakunnalliset ohjeet, joita sovelletaan hautaustoimilain 18 §:n edellyttämällä tavalla. Ohjeet on laadittu yhteistyössä toimialan organisaatioiden kanssa: Seurakuntapuutarhurit ry. Suomen Hautaustoiminnan keskusliitto ry. ja Suomen Hautaustoimistojen liitto ry. Dokumenttia pyydetään jakamaan laajasti krematorionylläpitäjille sekä alan ammattilaisille.

**Valtakunnalliset ohjeet**

**Tuhkanluovutus omaiselle**

Tuhka luovutetaan omaisille aikaisintaan 2 viikkoa ennen hautausta. Painavasta syystä ja eri anomuksella voidaan tuhka luovuttaa aikaisemmin. Hautapaikka ja hautauksen ajankohta on oltava tiedossa.

Jos tuhkan hautaus tapahtuu ulkomailla, luovutetaan tuhka omaisille aikaisintaan 4 viikkoa ennen hautausta. Painavasta syystä ja eri anomuksella voidaan tuhka luovuttaa aikaisemmin. Hautapaikka ja hautauksen ajankohta on oltava tiedossa.

**Tuhkanluovutus hautausmaan ylläpitäjälle**

Tuhka voidaan luovuttaa hautausmaan ylläpitäjälle säilytettäväksi heti tuhkauksen jälkeen riippumatta hautauksen ajankohdasta.

**Tuhkanluovutus hautaustoimistolle**

Krematorion ylläpitäjä voi luovuttaa tuhkan hautausjärjestelyistä huolehtivan henkilön valtuuttamalle hautaustoimistolle. Hautapaikka ja hautauksen ajankohta on oltava tiedossa. Jos tuhka kuljetetaan omaiselle, noudatetaan tuhkan luovutusta omaisille koskevia määräaikoja. Jos tuhka kuljetetaan tai lähetetään hautausmaan ylläpitäjälle, tuhkan voi luovuttaa hautaustoimistolle heti tuhkauksen jälkeen.

**Hautausmaan ylläpitäjän tuhkanluovutus omaisille**

Jos tuhka on säilytyksessä hautausmaalla, jossa hautauskin tapahtuu, luovutetaan tuhka omaisille vasta hautaan laskun/sirottelun tms. yhteydessä.

**Hautaustoimilaki (457/2003)**

*18 §*

*Tuhkan luovuttaminen*

Krematorion ylläpitäjä saa luovuttaa tuhkan vain haudattavaksi tai muulla tavoin pysyvästi yhteen paikkaan sijoitettavaksi. Luovutuksensaajan on ennen tuhkan luovuttamista ilmoitettava kirjallisesti krematorion ylläpitäjälle, minne tuhka tullaan sijoittamaan.

Krematorion ylläpitäjä ei saa luovuttaa tuhkaa, jos on perusteltu syy epäillä, että tuhkaa tultaisiin käsittelemään tämän lain säännösten vastaisesti.

Krematorion ylläpitäjän on tuhkan luovuttamiseen liittyvässä toiminnassa noudatettava, mitä hallintolaissa (434/2003) ja kielilaissa (423/2003) sekä laissa sähköisestä asioinnista viranomaistoiminnassa (13/2003) säädetään.

*19 §*

*Tuhkan hautaaminen tai sijoittaminen muulla tavoin*

Tuhka on vuoden kuluessa tuhkaamisesta haudattava tai muulla tavoin sijoitettava pysyvästi yhteen paikkaan. Jolleivät 23 §:ssä tarkoitetut henkilöt tämän jälkeen kehotuksesta huolimatta huolehdi tuhkasta, sijoitetaan tuhka vainajan kuolinpesän kustannuksella sille hautausmaalle, johon vainajalla on oikeus tulla haudatuksi.

Tuhkan sijoittamiseen on oltava alueen omistajan tai haltijan suostumus.

**Hallituksen esitys Eduskunnalle hautaustoimilaiksi 204/2002 vp**

*18 §. Tuhkan luovuttaminen*

Peruslähtökohtana olisi, että tuhkaa säilyttäisi hautaamiseen tai muuhun lopulliseen sijoittamiseen asti joko krematorion ylläpitäjä tai sen hautausmaan ylläpitäjä, jonne tuhka on tarkoitus haudata tai sijoittaa muulla tavalla. Tuhkan saisi luovuttaa vain haudattavaksi tai muulla tavoin pysyvästi yhteen paikkaan sijoitettavaksi ehdotetun 19 §:n mukaisesti.